<classify> Ni maajabu pale unapoona mchezaji Philippe Coutinho anasajiliwa kwa mkopo kutoka Barcelona kwenda Bayern Munchen pia, Neymar kuona analazimisha kurudi Barcelona ambayo alitema mate chini kwamba hatotia mguu tena labda arudi kama mchezaji wa upinzani kitu ambacho hakijatokea misimu miwili tangu Neymar aondoke Barcelona. Neymar aliondoka katika kikosi cha Barcelona akiwa mmoja ya wachezaji tegemeo zaidi, lakini kutokana na shikizo kutoka kwa washabiki wa soka nchini Brazil na kutoka kwa baba yake mzazi kwamba akiendelea kukaa katika kikosi cha Barcelona ataishi katika kivuli cha Lionel Messi. Hivyo, Neymar hakuona sababu ya yeye kubakia katika kikosi cha Catalans nakutimkia PSG ambapo hii leo anataka kurudi tena ni kisanga aisee! Wachezaji wa Kibrazil wana vituko aisee, yaani wao kubadilisha gia angani kwao si jambo la ajabu; leo wanaweka kiapo cha damu kesho wanakukataa kama vile hawakujui, hawa ndio wabrazili. Kama hauna imani na jambo hili embu mtazame David Luiz, mchezaji ambaye alisadikika kuwa ukikata mishipa yake basi damu itakayotoka si nyekundu bali ya Blue jiulize katika magumu ambayo klabu ya Chelsea inapitia Luiz yupo wapi? Kuna kipindi Sir. Alex Ferguson, aliyekuwa kocha wa klabu ya Manchester United United alikiri kuwa hana hamu ya kusajili wachezaji kutoka bala la America ya Kusini kutokana na idadi kubwa ya wachezaji ambao wamekwisha wahi kumzingua katika kazi yake, wengi walitoka katika bala la Amerika ya Kusini: Kleberson, Veron, Tevez, Heinz, pamoja na mapacha Raphael na Fabio Da Silva. Unamkumbuka Adriano Leite Ribeiro? aliyetajwa kuwa mrithi wa phenomenal Ronaldo De Lima. Najua unakumbuka vizuri alivyomsumbua kocha Jose Mourinho pamoja na klabu ya Inter Milan. Walipomuambia aanze diet kupunguza uzito yeye alijifungia chumbani na kula chocolate na pale alipoona wanambana sana aliamua kujipa likizo na kupotea asijulikane wapi alipo. Kocha mtata Mourinho akasema isiwe tabu hakuna haja ya kumtafuta mtu mzima na akili zake Adrian yupo ni mzima wala msiangaike kumtafuta. Baadae akaja kupatikana akiwa kwao Brazil na akasisitiza hatorudi Italia. Lucas Moura: mwaka 2012, Lucas Moura akiwa anachezea Sao Paulo, Brazil aliumiza sana vichwa vya klabu kubwa Ulaya lakini hakuna aliyebisha kuwa nyota huyu anakwenda Old Trafford baada ya Alex Ferguson kukubaliana na klabu ya Sao Paulo kuwa wanaitaji huduma ya huyu bwana mdogo ambaye alikuwa na umri wa miaka 21 tu. Manchester United wakiwa wanafanya maandalizi ya kumpokea Moura, PSG walinasa sahihi ya kijana huyu na hapo ndoto za washabiki wa United ndipo zilipoishia. Akiwa katika klabu ya PSG, Moura hakuwa mchezaji ambaye anaanza katika kikosi hicho jambo lililopelekea klabu kama Chelsea, Barcelona, na Inter Milan kusaka huduma ya huyu bwana mdogo lakini, Moura alikataa na baadae mwaka 2018, Moura anaushangaza ulimwengu kwa kukataa kucheza klabu kama Barca na baadae anajiunga na Tottenham Hotspurs. Kama hayo ni madogo, yupo huyu; Robson De Souza Robinho. bwana mdogo ambaye alisadikika ndiye atakayekuwa mrithi au atakaye endelea pale Ronaldinho alipoishia. Robinho, katika kipindi hicho alikuwa ni mchezaji wa miamba Real Madrid. Ikafika muda hakutaka kuwepo katika klabu hiyo akidai ananyimwa nafasi kucheza klabuni hapo, Chelsea wakamuitaji na wakakubaliana na Real Madrid. Chelsea wakachapisha na jezi kwaajili ya mauzo ulipofika muda wakufanya vipimo, Robinho alikwisha kutangazwa na Manchester City kama mchezaji wao mpya waliyemnasa kwa 45 milioni. Alipofika Man City, Robinho akawa anaenda mazoezini na chopa, maisha ya huyu bwana yalikuwa ni ya ajabu sana. Mwaka 2017, Mahakama nchini Italia ilimtia hatiani Robinho kwa kosa la kubaka na kupewa kifungo cha miaka 9 jela ijapo hakuwa ndani nchi hiyo ndiyo salia mtume kwa Robson, hivyo hawezi kutia mguu tena nchini Italia kwasababu akikanyaga tu; jela inamuhusu. Wachambuzi wengi wa soka wanadai wachezaji wengi wa Brazil wana muda mchache sana katika maisha ya kisoka. Ukiangalia idadi ya wachezaji wa Brazil ndivyo walivyo, inahitaji uwe na akili ya Isaac Newton na majiniaz wenzake ndio tuwaelewe aiseee! Imeandikwa na David Andy  <topic>: michezo 